Skobyen Halden

Halden har fra 1892 til 1998 hatt i alt 17 skofabrikker. På 1950-tallet produserte byens 800 skotøyarbeidere årlig 800 000 par sko. Hver femte sko i Norge ble da produsert i Halden, som fram til 1960-tallet ble regnet som Norges skotøyhovedstad. En rekke av fagarbeiderne kom fra Örebro, Sveriges skotøysentrum.

Først: Johannes Carlsson etablerte i 1892 skoproduksjon i Tistedalen med 4 ansatte. Bedriften flyttet i 1896 til Kongens Brygge i Halden sentrum og ble A/S Haldens Skotøifabrik. Den hadde 250 ansatte i 1936. Fabrikken ble i 1956 nedlagt som den første av de store skofabrikkene. Tidlig ute var også J.T. Halvorsen, som drev det største skoverkstedet i Halden med 40-50 svenner i arbeid i Skippergata. Produksjon med maskiner ble det for J.T. Halvorsens Skofabrikk fra 1896. «Halvorsens sjøstøvler» ble kjent langs hele norskekysten. Likeså «Folkestøvelen» fra 1920-årene. J.T. Halvorsens Skofabrikk hadde 146 arbeidere i  1914 og ble nedlagt i 1970.

Dårligst kvalitet: I krigsårene 1940-1945 ble det i Halden laget sko av papp, papir og fiskeskinn. De fleste sko var merket: «Skoen garanteres ikke».

Størst produksjon: Østfold Skofabrikk fra 1920 utvidet i 1945 skofabrikken i Os allé. I 1964 ble der produsert 136 400 damesko, mokasiner og ortopediske sko. Bedriften hadde avdelingskontor i Oslo og ble nedlagt i 1968.

Sist: Haldens skofabrikkhistorie ble på 1990-tallet avsluttet med produksjonen til Casko Skofabrikk A/S på Øberg i Tistedalen. (Kilde: museumnett.no om ‹Bomuldspinderiet i Tistedalen›.)

Haldens historie